
FM ziņo par ES fondu apguvi  un  2010. gada ES fondu mērķiem
Ceturtdien, 11. februārī, Finanšu ministrijas (FM) valsts sekretāra vietnieks un Eiropas Savienības (ES) fondu vadošās iestādes vadītājs Latvijā Andžs Ūbelis informēja par ES fondu apguvi līdz 2009. gada beigām, 2010. gada mērķiem un FM jau veiktajiem un plānotajiem ES fondu apguves vienkāršošanas pasākumiem. 
ES fondu projekti Latvijā līdz 2009. gada beigām ir apstiprināti par 1,6 miljardiem latu, kas ir 49% no Latvijai 2007.-2013. gada periodā pieejamā ES fondu finansējuma. Savukārt finansējuma saņēmējiem ir  izmaksāti ~ 482 miljoni latu jeb 15,2 % no Latvijai pieejamā ES fondu finansējuma.

2010. gadā tautsaimniecībā plānots ieguldīt gandrīz pusmiljardu latu ES finansējuma, tai skaitā  105 miljonus latu transporta un informācijas komunikāciju tehnoloģiju nozarē, gandrīz 90 miljonus latu enerģētikas un vides jomā, 85 miljonus latu uzņēmējdarbībā un inovācijās un ~90 miljonus latu novirzīt nodarbinātības veicināšanai.
Tāpat plānots, ka 2010. gadā ES fondu projekti tiks apstiprināti 65% apmērā no 2007.-2013. gada periodā pieejamā ES fondu finansējuma, savukārt finansējuma saņēmējiem tiks izmaksāti 30% no piešķirtā ES finansējuma.
Andžs Ūbelis pauda, ka 2009. gadā veiktie ES fondu ieviešanas sistēmas vienkāršošanas un naudas plūsmas paātrināšanas pasākumi ir devuši  pozitīvu rezultātu.

ES fondu vienkāršošanas ietvaros ir paātrināta maksājumu plūsma un ES finansējuma atgriešana valsts budžetā, ir panāktas vienotas prasības projekta progresa pārskatiem, samazināts projekta ziņojumu iesniegšanas biežums. Tāpat projektu īstenotājiem atvieglota atskaitīšanās par projektā iztērētajiem līdzekļiem. 

Ir uzlabota informācijas pieejamība, izveidojot centralizētu ES fondu kalendāru un aktivitāšu meklētāju. Tāpat ir panākts, ka turpmāk komersanti kontu ES fondu projekta avansa saņemšanai varēs atvērt ne tikai Valsts kasē, bet arī komercbankā. 
A.Ūbelis uzsvēra, ka finansējuma saņēmējiem izvirzīto prasību atvieglošana tiks turpināta.

ES fondu vadošās iestādes vadītājs pastāstīja, ka Latvijā ES fondu apguves sistēmas rādītāji ir vieni no labākajiem starp ES jaunajām dalībvalstīm, ko apliecina ES fondu vadošās iestādes FM veiktā aptauja par ES fondu vadības un kontroles sistēmas darbības rādītājiem ES jaunajās dalībvalstīs.
Piemēram, Latvijā ES fondu projekts izvērtējams 12 nedēļu laikā, savukārt aiz Latvijas paliek Lietuva, Igaunija un Kipra, kur reālais projektu vērtēšanas laiks ir 16 nedēļas, Polija – 17 nedēļas, Slovēnija – 20 nedēļas un Malta – 24 nedēļas. 

Latvijai ir arī labi rezultāti attiecībā uz starpposma izdevumu deklarācijas izskatīšanas ātrumu. Latvijā tās ir 18 darba dienas, savukārt, piemēram, Slovēnijā izdevumu deklarācija tiek skatīta līdz pat 30 dienām. Vairāk informācijas par aptauju skatīt ES fondu mājas lapā: www.esfondi.lv.

Lai novērtētu ES finansējuma saņēmēju apmierinātību, FM 2009. gada nogalē veica pētījumu, aptverot visus projektu ieviešanas posmus – no projektu gatavošanas līdz noslēguma atskaitēm un pārbaudēm.

Pētījuma rezultāti apliecināja, ka finansējuma saņēmēji ir apmierināti ar dažādām projekta cikla stadijām un  augstu tiek vērtēta ES fondu iestāžu darbinieku atsaucība radušos jautājumu risināšanā.
Pētījuma ietvaros noskaidrots, ka 85% respondentu informāciju par finansējuma saņemšanas iespējām vērtē kā pietiekamu un ir apmierināti ar sadarbību ar ES fondu apkalpojušo iestādi projekta atlases un īstenošanas stadijā. 90% respondentu projekta līguma nosacījumus vērtē kā saprotamus un 56 % respondentu projekta progresa pārskata aizpildīšanu vērtē kā saprotamu.
Detalizēta informācija par pētījuma rezultātiem pieejama www.esfondi.lv sadaļā „ES fondu izvērtēšana”. Pētījumu 2009. gada decembrī veica SIA „Latvijas Fakti” un to plānots atkārtot arī 2010. gadā.
Preses konferences prezentācija pieejama FM mājas lapā: http://www.fm.gov.lv/preses_relizes/dok/20100211_preses_konference_VI_ppt.pdf.

